รัฐบาลไทย-ข่าวทำเนียบรัฐบาล-พม. จัดการประชุมแนวทางการจัดบริการสุนัขนำทางสำหรับคนพิการในประเทศไทย (Guide Dogs)
วันจันทร์ที่ 15 พฤษภาคม 2560
พม. จัดการประชุมแนวทางการจัดบริการสุนัขนําทางสําหรับคนพิการในประเทศไทย (Guide Dogs)
พม. จัดการประชุมแนวทางการจัดบริการสุนัขนําทางสําหรับคนพิการในประเทศไทย (Guide Dogs) เพื่อกําหนดรูปแบบการจัดบริการสุนัขนําทางในประเทศไทย เตรียมความพร้อมอํานวยความสะดวกให้คนพิการ
วันนี้ (15 พ.ค. 60) เวลา 13.30 น. ที่กระทรวงการพัฒนาสังคมและความมั่นคงของมนุษย์ สะพานขาว กรุงเทพมหานครพลตํารวจเอก อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เป็นประธานการประชุมแนวทางการจัดบริการสุนัขนําทางสําหรับคนพิการในประเทศไทย (Guide Dogs) เพื่อกําหนดรูปแบบการจัดบริการสุนัขนําทางในประเทศไทย โดยขับเคลื่อนและบูรณาการงานร่วมกับกรมส่งเสริมและพัฒนาคุณภาพชีวิตคนพิการ (พก.) กรมการสัตว์ทหารบก กองกํากับการสุนัขและม้าตํารวจ คณะสัตวแพทยศาสตร์ จุฬาลงกรณ์มหาวิทยาลัย สมาคมคนตาบอดแห่งประเทศไทย บริษัทเครือเจริญโภคภัณฑ์ จํากัด บ้านอินทร์ด๊อกคลับ สมาคมพัฒนาพันธุ์สุนัข (ประเทศไทย) และองค์กร ที่เกี่ยวข้อง เข้าร่วมการประชุม
พลตํารวจเอก อดุลย์กล่าวว่า รัฐบาลได้ตระถึงความสําคัญของการส่งเสริมศักยภาพและความสามารถของคนพิการ โดยเฉพาะด้านการเดินทางและการดําเนินชีวิตอย่างอิสระ ปลอดภัย เท่าเทียมกับคนในสังคม กระทรวงการพัฒนาสังคมและความมั่นคงของมนุษย์ (พม.) จึงได้มีนโยบายให้กรมส่งเสริมและพัฒนาคุณภาพชีวิตคนพิการ (พก.) ดําเนินการหารือความร่วมมือ กับหน่วยงานที่เกี่ยวข้อง ทั้งภาครัฐและเอกชน ในการพัฒนาการจัดบริการสุนัขนําทาง (Guide Dogs) สําหรับคนพิการทางการเห็น ในประเทศไทย เพื่อเป็นการอํานวยความสะดวกให้คนพิการสามารถดํารงชีวิตอิสระ และสามารถเดินทางไปในสถานที่ต่างๆ โดยการพึ่งพาตนเองได้ รวมถึงการเข้าถึงและใช้ประโยชน์ได้จากสิทธิ สวัสดิการ และบริการสาธารณะอื่นๆ จากรัฐ ทั้งนี้ กระทรวงการพัฒนาสังคมฯ โดย พก. ร่วมกับหน่วยงานที่เกี่ยวข้อง จึงได้ดําเนินการศึกษารูปแบบการจัดบริการสุนัขนําทางในต่างประเทศ โดยมีประเทศสหรัฐอเมริกา ซึ่งถือเป็นต้นแบบของการใช้สุนัขนําทางสําหรับคนพิการทางการเห็น และมีอีกหลายประเทศที่นิยมใช้สุนัขนําทาง และมีโรงเรียนฝึกสุนัขนําทาง เช่น ออสเตรเลีย และเกาหลี เป็นต้น ทั้งนี้ สุนัขนําทางที่นิยมมากที่สุดในปัจจุบัน คือ สายพันธ์ ลาบลาดอร์ โดยมีค่าใช้จ่ายในการจัดบริการต่อตัวประมาณ 50,000 เหรียญ ซึ่งประกอบด้วย ค่าจัดหาสุนัข ค่าฝึกสุนัขนําทาง และค่าฝึกคนพิการทางการเห็นในการใช้สุนัขนําทาง
พลตํารวจเอก อดุลย์กล่าวต่อไปว่า สําหรับประเทศไทยในปัจจุบัน ยังไม่มีหลักสูตรการฝึกสุนัขนําทาง และการจัดสวัสดิการสุนัขนําทาง จึงได้มีการจัดประชุมฯ ครั้งนี้ขึ้น โดยในที่ประชุมได้เห็นชอบแผนการขับเคลื่อนตามโรดแมป ซึ่งแบ่งออกเป็น 2 ระยะ โดยในระยะแรก 5 เดือน ซึ่งถือเป็นระยะเร่งด่วน จะมีการแต่งตั้งคณะกรรมขับเคลื่อนการจัดบริการสุนัขนําทางสําหรับ คนพิการของประเทศไทย และประสานความร่วมมือกับหน่วยงานองค์กรต่างประเทศที่จัดบริการสุนัข โดยเบื้องต้นได้ประสานข้อมูลกับ 3 ประเทศ ได้แก่ สหรัฐอเมริกา ออสเตรเลีย และเกาหลีใต้ พร้อมทั้งจัดทําบันทึกความร่วมมือในการจัดบริการสุนัขกับภาคีเครือข่ายที่เกี่ยวข้อง นอกจากนี้ ต้องสร้างการรับรู้ความเข้าใจในการใช้สัตว์นําทางและปรับปรุงระเบียบหรือข้อบังคับที่อาจเป็นอุปสรรคสําหรับการใช้สุนัขนําทางในประเทศไทย โดยจัดทําโครงการเพื่อขอสนับสนุนงบประมาณจากกองทุนส่งเสริมและพัฒนาคุณภาพชีวิตคนพิการ เพื่อใช้เป็นค่าใช้จ่าย ครูฝึกคนไทย 20 คน จัดหาคนพิการทางการเห็นที่มีความพร้อมและทักษะในการเดินทาง 5 คน สุนัขต้นแบบ 5 ตัว และครูฝึกชาวต่างชาติ 2 คน เป็นต้น
พลตํารวจเอก อดุลย์กล่าวต่ออีกว่า การขับเคลื่อนงาน ในระยะที่ 2 (2 - 6 เดือน เป็นต้นไป) จะมีการจัดตั้งหน่วยบริการสุนัขนําทางของประเทศ (Guide Dogs School) เพาะพันธ์สุนัขสายพันธุ์ลาบราดอร์ เพื่อใช้เป็นสุนัขนําทาง โดยร่วมกับกรมการสัตว์ทหารบก คณะสัตว์แพทย์ศาสตร์ สมาคมเพาะพันธ์สุนัขแห่งประเทศไทย บริษัทเครือเจริญโภคภัณฑ์ การคัดเลือกสุนัขสายพันธุ์ ลาบราดอร์ (ที่ได้มีการเพาะพันธุ์ในประเทศไทย) ที่มีคุณสมบัติเพื่อนําไปฝึกทักษะเป็นสุนัขนําทาง จํานวน 20 ตัว พร้อมฝึกและทดสอบสุนัขนําทาง (หลังจากผ่านการฝึกทักษะร่วมกับอาสาสมัคร) เพื่อให้มีทักษะในการนําทาง สามารถควบคุมอารมณ์ ความรู้สึกมั่นคง และสามารถอยู่ภายใต้คําสั่งได้ตลอด 24 ชั่วโมง (ระยะเวลา 6 เดือน) นอกจากนี้ ต้องมีการสื่อสารและประชาสัมพันธ์ รวมถึงติดตามประเมิลผลด้วย
"ทั้งนี้ กระทรวงการพัฒนาสังคมฯ โดย พก. จะร่วมกับภาคีเครือข่ายที่เกี่ยวข้องในรูปแบบประชารัฐ เพื่อพัฒนาระบบ การจัดบริการสุนัขนําทาง (Guide Dogs) เพื่อเร่งขับเคลื่อนให้เป็นรูปธรรมโดยเร็วตามโรปแมปที่วางไว้ เพื่อเป็นการอํานวยความสะดวกให้คนพิการสามารถดํารงชีวิตอิสระ และสามารถเดินทางไปในสถานที่ต่างๆ โดยการพึ่งพาตนเองได้อย่างปลอดภัย เท่าเทียมกับคน ในสังคมได้อย่างปกติ”พลตํารวจเอก อดุลย์กล่าวในตอนท้าย